寄徐鼎臣（題擬）
作者：包穎
朝代：唐

paragraphs: 常思帝里奉交親，別後光陰屈指頻。
蘭佩却歸綸閣下，荆枝猶寄楚江濱。
十程山水勞幽夢，滿院煙花醉別人。
料得此生強健在，會須重賞昔年春。
（《徐公文集》卷三。
）（按：《徐公文集》卷三收此詩，題作《表弟包穎見寄》，題下注：「此子侍親在饒州，累年臥疾。
」詳詩意，此詩爲包穎寄徐鉉之作，詩題及題注爲徐鉉自編文集所加。
《全唐詩》卷七五三以此詩爲徐鉉作，而將徐鉉和詩收包穎名下，實誤，今爲移正之。
此則參《文史》二十五期曹汛先生文。
）。